Author: mf_sr

Predkladacia správa

	Slovenská republika sa ihneď po svojom vzniku snažila včleniť do spoločenstva medzinárodne uznávaných partnerov a vytvoriť tak podmienky pre rozvoj vzájomnej spolupráce s inými krajinami. Vzhľadom na rozvoj medzinárodných ekonomických aktivít a prílev zahraničného kapitálu do našej ekonomiky a rovnako snahu o podporu a zároveň ochranu našich investorov v zahraničí, je evidentný záujem o vytvorenie vzťahov spolupráce, podpory a ochrany investícií na zmluvnom základe.

	Predložená Dohoda medzi vládou Slovenskej republiky a vládou Bieloruskej republiky o podpore a vzájomnej ochrane investícií je prezidentskou zmluvou a je v súlade so slovenským právnym poriadkom a so všeobecne uznávanými zásadami medzinárodného práva. V zásade predstavuje jednu zo štandardných dohôd, ktorá sa radí medzi dôležité dohody ekonomického charakteru uzavierané medzi suverénnymi subjektami medzinárodného práva.  

	Táto dohoda nemá priamy dopad na štátny rozpočet, ale má priaznivý vplyv na rozvoj ekonomiky, pretože vytvára právny rámec pre podmienky rozvoja vzájomnej ekonomickej spolupráce založenej na podnikateľskej iniciatíve, a teda nepriamo môže podporovať rozvoj zamestnanosti a tvorbu pracovných miest.

	Dohoda medzi vládou Slovenskej republiky a vládou Bieloruskej republiky o podpore a vzájomnej ochrane investícií bola pripravovaná už v minulosti a vláda SR ju schválila uznesením vlády SR číslo 212 zo dňa 4. apríla 1995 a jeho zmenou číslo 131 zo dňa 24. februára 1998. 

	Keďže bieloruská strana navrhla uskutočnenie istých zmien v texte dohody, opätovne prebehli dvojstranné expertné rokovania. V priebehu rokovaní bolo potrebné prekonať určité rozdiely v návrhu textu dohody a tiež odlišnosti vyplývajúce z existujúcich právnych noriem tak, aby výsledné znenie dohody vyhovovalo obidvom stranám.  

	Z dôvodu uskutočnených obsahových zmien v texte dohody a v súlade so Zásadami vlády SR pre oblasť medzinárodných zmlúv, ako i v súlade so stanoviskom Ministerstva zahraničných vecí SR predkladáme vláde Slovenskej republiky na schválenie súčasný text dohody. Rovnako navrhujeme uznesenie vlády SR číslo 212 zo dňa 4. apríla 1995 a jeho zmenu číslo 131 zo dňa 24. februára 1998 zrušiť na základe vyššie uvedenej skutočnosti.

	K predkladanému súčasnému textu dohody bolo uskutočnené pripomienkové konanie, ktorého vyhodnotenie je uvedené v závere predkladaného materiálu.